  Виталий Пронин Александр Леконцев Быдӟым ожлы сӥзем «Куке пияшъёс будӥзы» бичетысь очеркъёс Берпуметӥ ож 1945-тӥ ар, апрель толэзь — Берлинын мынэ секыт ож. Тани-тани фашистъёс сётскозы но, война быроз… Котькуд солдатлэн, котькуд офицерлэн, котькуд генераллэн йыраз одӥг малпан: «Ку ини вуоз кема витем вормон!» Со понна юн-юн кариськоно. Тыршоно тушмонэз вормыны, улэп кыльыны но адӟыны войнатэм нуналэз… Пётр Каракулов службазэ нуиз 207-тӥ стрелковой дивизиын. Со дивизия 1-тӥ мае Берлинысь Имперской театр доры вуиз. Соку театр крепостьлы пӧрмытэмын вал. Борддоръёсыз юнматэмын железобетонэн. Укноосыз пытсамын, пичи пасьёс кельтылэмын пулемётъёсын, фаустпатронъёсын но пушкаосын ыбылӥськыны. Театр пушкын сюрслэсь ятыр фашистъёс. Пётр Каракулов — арлыдо ожгарчи, стрелковой отделенилэн командирез. Горд Армиын со войналэн ньылетӥ нуналысеныз. Ож сюресэз кутскиз Сталинградын, вуиз Берлинозь. Та кузь сюрес вылын туж трос эшъёссэ ватоно луиз. Ӧз но малпалля, войналэн пумыз вуоз шуыса. Но кин тодэ, оло, берпуметӥ ожын шедьтоз сое акылес фашистской пуля. Берпуметӥ ож — самой секытэз! Театрез штурмен басьтыны бырйизы кышкасьтэм, трос ожъёсы пыриськем солдатъёсты. Соос пӧлы сюриз Петыр но аслаз отделениеныз — 12 ожгарчиен. Ваньзы командирзылэсь егитэсьгес, гажаса Максимыч, Атай шуыса вазисько солы. Нош ӵемысь Батя гинэ нимало. Петырлэн али туж бадӟым сюлмаськонэз: приказэз но быдэстоно, егит солдатъёсты но быдтыны сётоно ӧвӧл! Ыбылыны кутскиз асьме артиллерия. Кема дыр кулэ луиз крепостез железобетонлэсь мозмытыны. Ӵын но тузон кӧня ке пуксем бере атакае потӥз штурмовой группа. Азьпалазы каллен гинэ мыно танкъёс но самоходкаос, соос пехотаез утё пуляослэсь но чальпаослэсь (осколки). Тани ожгарчиос вуизы театре пырон ӧс доры. Пыризы. Кӧня ке солдатъёс тубизы вылӥ этажъёсы, нош Петыр мукет группаен нырысетӥ этажез эскерыны кылиз: ӧвӧл-а засада. Эскеризы одӥгзэ, кыкетӥзэ комнатаез. Нокинэз но ӧвӧл. Куинетӥяз пырыны ӧз вуэ: отысь пулемётэн ыбылыны кутскизы. «Шедимы ик засадае, лэся!» — малпаны гинэ вуиз Петыр, соку ик адӟиз: артысь одӥгез боец, кӧтсэ кутыса, пограз. Мукетызлэн пыдыз сӧсырмыны шедиз. — Мелэ, гадъёс! — лекын кеськиз Петыр но ӧс пасетӥ граната куштӥз. Собере, автоматэн ыбылыса, бызьыса комнатае пыриз. Пыриз но адӟе: пол вылын кыллё ньыль егит солдатъёс — чылкак пинал муртъёс. Малпамтэ шорысь Петыр шкап сьӧрысь бӧрдэмез кылӥз. Отчы мынӥз но адӟиз эшшо одӥгзэ ожгарчиез, шонергес верано ке — эшшо одӥгзэ пияшез. Соиз борддор дурын шымырскыса пуке но викышъя. Пыд бордаз карабинэз кыстаське. — Марш татысь гуртад! Нах хаузэ! — кеськиз Петыр пияшлы. Ӝутӥз сое чыртыбертӥз, каллен гинэ берпалаз ӵыжиз но киыныз возьматӥз ӧс шоры. «Вот ведь кыӵе пуны та Гитлер! Пиналъёсты гинэ но пуляос улэ ыстэ!» — ас понназ малпаз Петыр. Со вакытэ вылӥ этажъёсын ожмаськон мынэ на вал — Петыр отчы дыртӥз аслаз солдатъёсыныз. Театр понна ожмаськон быдэс нунал кыстӥськиз. Музъем вылэ акшан лэзиськыку гинэ, асьмелэнъёс быгатӥзы тушмонэз вормыны но театрлэн липет йылаз горд флаг ӝутыны. Пленэ сюриз 850 немец. Рейхстагын но со дыре ожмаськон мынэ вал. Уйин асьме ожмаськисьёсмылы 207-тӥ дивизиысь юрттэт вуиз. Рейхстаглэн вылӥ этажъёсаз снайперъёс интыяськиллям. Пленэ сётскемзы уг поты: юн трос быдтӥзы соос асьме калыкез. Петырлэн синмыз лэчыт, сое ваньмыз тодо, соин ик роталэн командирез ӵектӥз: — Каракулов, быгатод-а соосты чалмытыны? — Утчало, товарищ капитан. Мыным винтовка гинэ вае. Петырлы сётӥзы огшоры винтовка — оптической прицелтэк. Соин Петыр ӝыны час куспын бӧрсьысь бӧрсе кыксэ снайперез быдтӥз. Кылемъёсыз гитлеровецъёс ӝоген тӧдьы флаг ӝутӥзы. Петыр понна снайперъёсты быдтон Быдӟым Отечественной войнаысь берпуметӥез ож луиз. Дораз капитан лыктӥз, Петырез ӟыгыртӥз, чупаз: — Тау тыныд, солдат, ваньмыз понна! 2-тӥ май. Вазь ӵукна Берлин капитулировать кариз. Быдӟым Вормонозь кыле на одӥг арня. Пётр Максимович пуке Рейхстаглэн лёгетэз вылын, малпаське: «Гуртын кизёнзэс быдтӥзы ни, луоз. Картошка мерттон дыр вуэ ни. Гуртэ бертоно ни вал…» Фанера самолётэн быдэстэм подвигъёс Вылӥетӥ, пилемъёс ултӥ, лобе корт тылобурдо. Моторезлэн гуретэмез сюлэмез ик бугыртэ. Самолётэз адӟыса, пичи пиос гольык пыд кема бызизы сьӧраз. Собере, адӟылымтэ корт тылобурдолэн берыз ышытозь, киосынызы шонаса сылӥзы на. «Мон но сыӵе самолётын лобасал!» — ас понназ малпаз 10 аресъем Лёня Рыков, но ачиз ик юзыр-кезьыр луиз малпанэзлэсь. Гуртэ бертыкузы, Миша Анисимов эшезлы вераз: — Будӥ ке, лётчик луо! Малпанзэ быдэстон понна трос тыршоно, соин ик школаын Лёня умой дышетскиз. Тодмо лётчикъёс сярысь книгаос но газетысь статьяос лыдӟылӥз. Солэн туж потэ вал Валерий Чкалов кадь кышкасьтэм лётчик луэмез. Школаез быдэстэмез бере Леонид Ижевскысь одӥгаз заводын ужаз но со вакытэ ик аэроклубын дышетскиз. Собере Пермьысь военной пилотъёсты дасясь авиационной школаез йылпумъяз. Озьы лётчик луон малпанэз быдэсмиз. Фашистъёс странамы вылэ урдскизы но, Леонид Рыков сьӧсьёсын ожмаськыны кошкиз. Леонид фанералэсь лэсьтэм ПО-2 бомбардировщикынлобалляз. Со каллен лобась пичи самолёт. Лобалляз уйин, куке немецъёслы сое адӟыны секыт вал. Лётчик Рыков фашистъёслэн штабъёссы, артиллерийской батареяос, танкъёс, боеприпасъёсын но горючеен складъёс, выжъёс вадьсы шӧдтэк шорысь вуылӥз но соос вылэ бомбаос куштылӥз. Огпол Леонид немецъёслэсь аэродромзэс бомбить каре вал. Шӧдтэк шорысь прожекторлэн тылыз самолётсэ югдытӥз. Пичи ПО-2 фашистъёслы нуназе кадь адскымон луиз. Со шоры вылысьтыз вылаз ыбылыны кутскизы. Тани нырысетӥез, кыкетӥез, куинетӥез пась… Эшшо кӧня ке пол пасязы на ке, фанера самолёт гомӟоз. — Уз, уз пӧрмы! — кеськиз лейтенант Рыков но, рульзэ зуркак кыскыса, быгатӥз бурдо машиназэ тыл шорысь поттыны. Озьы солэн кышкасьтэм но юн сямо луэмез юрттӥзы самолётэз ноэкипажез утьыны. Мукет дыръя Леонид танковой армилэн штабаз, туж кулэ документъёс нуыса, лобаз. Берытскыкуз «Мессершмитт-109»-еножмаськоно луиз. Немецъёслэн истребительзы трослы ӝоггес лоба, пушкаез но вань. Нош ПО-2 ассэ пулемётэн гинэ утьыны быгатэ. Нош ик лётчиклы юрттӥзы визьмыз но ож дыръя самолётэз возьыны быгатэмез. — Сашка! Али асьмеос «фрицез» нырыныз музъеме месом! — кеськиз штурманэзлы лейтенант Рыков. Со вакытэ немец истребитель матэ вуиз ни. Тани фашист ыбылыны кутскоз! Шӧдтэк шорысь ПО-2 вылӥе ӝутскиз. Немец выльысь берытскиз. Табере советской лётчик машиназэ шуак улӥе лэзиз. Озьы кӧня ке пол кариз но, фашист музъеме месӥськиз. — Отын тынад интыед! — пинь пыртӥз лекын вераз Леонид. Та ож бере Рыков лейтенантлэн самолётэз зол куажгаз. Рыков мырдэм вуиз аэродроме. Кабинаысь потэмез бере, эшезлы пельпумазчапкыса, шуиз: — Тӥни озьы, Сашка, фашистъёсты быдтоно! — Зол тон сое, Леонид Васильевич, музъеме месӥд! — гажаса вераз эшез. Геройлэн улон сюресэз Пётр Максимович Каракулов вордскиз 1911-тӥ арын Дэбес ёросысь Кибагуртын. 1941-тӥ арын 25-тӥ июне басьтэмын Горд Армие. 1-тӥ Белорусской фронтысь 207-тӥ стрелковой Померанско-Берлинской Краснознамённой дивизилэн 597-тӥ стрелковой полкезлэн стрелковой отделениезлэн командирез. Пусъемын 3-тӥ степенё Слава орденэн, «За взятие Берлина» медален. Иосиф Сталин Главнокомандующийлэсь но Георгий Жуков Маршаллэсь Таукаронъёсыз вань. Леонид Васильевич Рыков вордӥськиз 1921-тӥ арын Князево гуртын (соку Тыловай район, али Дэбес ёрос). 1940-тӥ арын быдэстӥз Пермьысь военной пилотъёсты дасясь авиационной школаез. Фронтын 1941-тӥарлэн июнь толэзьысеныз ожмаськиз, гвардиысь старший лейтенант будӥз гвардиысь полковникозь. Ожмаськыны кутскиз уй бомбардировщикъёслэн 598-тӥ авиаполкысьтызы пилот луыса. Война бырыку, со вал ни 44-тӥ гвардейской бомбардировочной авиаполкысь эскадрильялэн командирезлэн воштӥсез. Командованилэсь косэмъёссэӟеч быдэстэмез но война ӵоже 930 пол инбаме ожмаськыны ӝутскылэмез понна солы сётэмын Совето Союзысь Герой ним, Ленин нимо орден, 2 Горд Знамя орден, БогданХмельницкийлэн 3-тӥ степенё орденэз, Отечественнойвойналэн 2-тӥ степенё орденэз, Горд Кизили орден но пӧртэм медальёс. Война бере 1958-тӥ арозь служить кариз. ЛеонидРыковлэсь нимзэ нулло Дэбесысь одӥгез ульча но школа. Ижевскысь машиностроительной заводэ пырон азьын солы сӥзем буре ваён пул шуккемын.  